CELEX: 32018D0911
Language: hu
Date: 2018-06-25 00:00:00
Title: A Bizottság (EU) 2018/911 végrehajtási határozata (2018. június 25.) a kiskérődzők pestise Bulgáriában történő terjedésének megakadályozása érdekében hozandó átmeneti védekezési intézkedések megállapításáról (az értesítés a C(2018) 4071. számú dokumentummal történt) (EGT-vonatkozású szöveg.)

26.6.2018   
            
            
               HU
            
            
               Az Európai Unió Hivatalos Lapja
            
            
               L 161/67
            
         A BIZOTTSÁG (EU) 2018/911 VÉGREHAJTÁSI HATÁROZATA
   (2018. június 25.)
   a kiskérődzők pestise Bulgáriában történő terjedésének megakadályozása érdekében hozandó átmeneti védekezési intézkedések megállapításáról
   
      
         (az értesítés a C(2018) 4071. számú dokumentummal történt)
      
   
   (Csak a bolgár nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piac megvalósításának céljával a Közösségen belüli kereskedelemben alkalmazható állategészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (3) bekezdésére,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állategészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (3) bekezdésére,
   mivel:
   
               (1)
            
            
               A kiskérődzők pestise a kiskérődzők, nevezetesen a juhok és kecskék súlyos vírusos betegsége, amely elsősorban közvetlen érintkezés útján terjed. A kiskérődzők pestise által okozott morbiditás és mortalitás rendkívül magas lehet, különösen azokon a területeken, ahol a szóban forgó betegség először fordul elő, ráadásul a morbiditás és a mortalitás komoly gazdasági hatást gyakorolhat a mezőgazdasági ágazatra. Ez a betegség emberre nem fertőző. A kiskérődzők pestise számos afrikai, közel-keleti és ázsiai országban endémiás, valamint az állatok egészsége és jóléte szempontjából komoly aggodalomra ad okot.
            
         
               (2)
            
            
               A 92/119/EGK tanácsi irányelv (3) általános intézkedéseket határoz meg az egyes állatbetegségek, köztük a kiskérődzők pestise elleni védekezés céljára. Idetartoznak a kiskérődzők pestise valamely mezőgazdasági üzemben való megjelenésének gyanúja és megállapítása esetén végrehajtandó ellenőrző intézkedések. Ezen ellenőrző intézkedések közé tartozik a betegség megjelenésének helyét övező védő és megfigyelési körzetek kialakítása, valamint az említett betegség terjedésének megfékezését szolgáló más kiegészítő intézkedések.
            
         
               (3)
            
            
               Az Állategészségügyi Világszervezet (OIE) Szárazföldi Állatok Egészségügyi Kódexének (4) (a továbbiakban: kódex) (2017. évi kiadás) 14.7.7. cikke szerint, ha a kiskérődzők pestise kitör vagy ilyen fertőzés jelentkezik egy, a szóban forgó betegségtől addig mentes országban vagy területen, és a hatóságok elrendelik az érintett állományok felszámolását, a helyreállítási időszakot az utolsó fertőzött egyed levágásától számított hat hónapos időtartamban kell megállapítani, feltéve, hogy teljesülnek az említett kódex 14.7.32. cikkében előírt feltételek.
            
         
               (4)
            
            
               2018. június 23-án Bulgária arról értesítette a Bizottságot és a többi tagállamot, hogy a bulgáriai Jambol régióban található Bolyarovo településen három alkalommal is kitört a kiskérődzők pestise.
            
         
               (5)
            
            
               Bulgária meghozta a 92/119/EGK irányelvben előírt ellenőrző intézkedéseket, azaz felszámolta a fertőzött állományokat, valamint az említett irányelv előírásainak megfelelően védő- és megfigyelési körzeteket alakított ki a betegség megjelenésének helye körül. Ezenkívül fokozta a megfigyelést az érintett területekkel szomszédos településeken, valamint azokon a településeken, amelyek az Unió és a kiskérődzők pestise által érintett harmadik országok között húzódó határ mentén találhatók.
            
         
               (6)
            
            
               A 92/119/EGK irányelvben előírt intézkedéseken túlmenően átmeneti védekezési intézkedéseket kell hozni a kiskérődzők pestise terjedésének megakadályozására. Ezért annak megakadályozása érdekében, hogy a kiskérődzők pestise – különösen a kiskérődzőkkel és azok szaporítóanyagával folytatott kereskedelem révén – továbbterjeden Bulgária más területeire, más tagállamokra és más harmadik államokra, a kiskérődzők szállítmányainak feladását és a kiskérődzőkből származó egyes termékek forgalomba hozatalát ellenőrzés alatt kell tartani.
            
         
               (7)
            
            
               A Növények, Állatok, Élelmiszerek és Takarmányok Állandó Bizottságának az érintett tagállammal együttműködésben tartott üléséig a Bizottságnak átmeneti védekezési intézkedéseket kell hoznia a kiskérődzők pestisének bulgáriai előfordulásával kapcsolatban.
            
         
               (8)
            
            
               E határozatot a Növények, Állatok, Élelmiszerek és Takarmányok Állandó Bizottságának következő ülésén felül kell vizsgálni, és az intézkedéseket szükség esetén ki kell igazítani,
            
         ELFOGADTA EZT A HATÁROZATOT:
   1. cikk
   E határozat átmeneti védekezési intézkedést állapít meg annak érdekében, hogy megakadályozható legyen a kiskérődzők pestisének Unión belüli terjedése.
   A határozat a kiskérődzőkre, valamint az említett állatok spermájára, petesejtjeire és embrióira, valamint az ezen állatokból készült bizonyos árukra vonatkozik.
   2. cikk
   (1)   E határozat alkalmazásában:
   a)   „kiskérődzők”: a juh- vagy kecskefélékhez tartozó bármely állat;
   b)   „feldolgozatlan állati melléktermékek”: az 1069/2009/EK európai parlamenti és tanácsi rendelet (5) 3. cikkének 1. pontjában meghatározott állati melléktermékek.
   (2)   Ezen túlmenően a 853/2004/EK európai parlamenti és tanácsi rendelet (6) I. mellékletében szereplő fogalommeghatározások is alkalmazandók.
   3. cikk
   Bulgária megtiltja a következő áruknak a Jambol régióból Bulgária más részeibe, más tagállamokba és harmadik országokba történő szállítását:
   
               a)
            
            
               kiskérődzők;
            
         
               b)
            
            
               kiskérődzők spermája, petesejtjei és embriói.
            
         4. cikk
   (1)   Bulgária megtiltja a Jambol régióból származó kiskérődzőkből előállított alábbi termékeknek a Jambol régión kívül történő forgalomba hozatalát:
   
               a)
            
            
               friss hús;
            
         
               b)
            
            
               az a) pontban említett húsból előállított darált hús és előkészített hús;
            
         
               c)
            
            
               az a) pontban említett húsból előállított, emberi fogyasztásra szánt húskészítmények és kezelt gyomor, hólyag és belek, kivéve azokat, amelyek a 2002/99/EK tanácsi irányelv (7) III. mellékletével összhangban bizonyos állategészségügyi kockázatok megszüntetésére szolgáló kezelésen estek át;
            
         
               d)
            
            
               nyers tej és tejtermékek, kivéve azokat, amelyeket légmentesen zárt tartályban legalább 3,00-os F0 érték mellett kezeltek a 2002/99/EK irányelv III. mellékletében leírtak szerint;
            
         
               e)
            
            
               az a)–d) pontban említett árukat tartalmazó termékek;
            
         
               f)
            
            
               feldolgozatlan állati melléktermékek.
            
         (2)   A (2) bekezdés f) pontjában meghatározott tilalomtól eltérve az illetékes hatóság engedélyezheti, hogy a feldolgozatlan állati melléktermékeket hatósági felügyelet mellett az 1069/2009/EK rendelet 4. cikke (4) bekezdése rendelkezéseivel megfelelően valamely, Bulgária területén található, az illetékes hatóság által jóváhagyott üzembe szállítsák feldolgozás vagy ártalmatlanítás céljára.
   5. cikk
   Ezt a határozatot 2018. december 23-ig kell alkalmazni.
   6. cikk
   Ennek a határozatnak a Bolgár Köztársaság a címzettje.
   
      Kelt Brüsszelben, 2018. június 25-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 395., 1989.12.30., 13. o.
   
   
      (2)  HL L 224., 1990.8.18., 29. o.
   
   
      (3)  A Tanács 92/119/EGK irányelve (1992. december 17.) az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről (HL L 62., 1993.3.15., 69. o.).
   
      (4)  http://www.oie.int/index.php?id=169&L=0&htmfile=chapitre_ppr.htm
   
      (5)  Az Európai Parlament és a Tanács 1069/2009/EK rendelete (2009. október 21.) a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról és az 1774/2002/EK rendelet hatályon kívül helyezéséről (állati melléktermékekre vonatkozó rendelet) (HL L 300., 2009.11.14., 1. o.).
   
      (6)  Az Európai Parlament és a Tanács 853/2004/EK rendelete (2004. április 29.) az állati eredetű élelmiszerek különleges higiéniai szabályainak megállapításáról (HL L 139., 2004.4.30., 55. o.).
   
      (7)  A Tanács 2002/99/EK irányelve (2002. december 16.) az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról (HL L 18., 2003.1.23., 11. o.).